獨家|黎振燁捲醜聞後曾8個月不敢出門 太太行動力撐繼續做演員
黎振燁——一個從娛樂版消失了近4年的名字。16年參加最後一屆「香港先生選舉」(港男)入行,高大、靚仔,更有「翻版古天樂」稱號。本來他是無綫排著隊上位的新一代小生,偏偏20年一單「車廂食蛋糕」事件,破壞了原本的愛妻形象,自此他消失幕前數年。以為黎振燁已退出幕前做回一個普通人,事實上他卻從未放棄演員夢。
心想黎振燁在事件發生後或已被TVB解約,但原來雙方的合約近日才正式完結,過程中膠著近4年,在一個他形容為模棱兩可的狀態下,合約曾暫停過又恢復過,近日總算塵埃落定,有一個正式答覆。到底這幾年他與太太的關係如何?事件後又經歷了什麼?他在《01娛樂》的獨家專訪中剖白了自己的想法。
採訪、旁白:鄧穎琪
攝錄、剪接:麥超億
場地:Studio Meta
事發後曾足不出戶8個月 情緒不穩不敢與人接觸
那段新聞刊出後,黎振燁除了陪初生的囝囝去健康院外,曾有整整8個月冇出街見人,電話、新聞也不敢看,「唔知點面門口以外嘅嘢,所以咪唯有將自己收埋。」那時他整個人的情緒處於非常敏感、不穩的狀態,也十分不知所措,所以避得就避,「我一板起塊面已經好易嚇親人,基本上寫住生人勿近四個字喺個頭度。喺嗰個狀態其實好嬲囉,好嬲我自己。」他說知道是自己將自己弄得如斯田地,問到不敢出門是否怕被人指指點點,他思考了一會說:「點答你呢個問題呢?其實你發生得就預咗俾人指指點點,但係我嗰一刻會係咁嘅狀態,點解我唔出門口?就係因為我覺得我真係未係好準備好同人哋傾返偈,或者未準備好同人接觸。」
隨著時間過去,他覺得有些事雖然說不上放下,但至少慢慢放得開,黎振燁更笑說,自己八個月後再和太太再踏出家門逛尖沙嘴,他如像大鄉里般笑說:「乜原本香港而家變成咁?唔見一排啫。」自此太太鼓勵他多出去,他才逐漸恢復正常生活。當講到這幾年不在幕前工作可有其他副業,黎振燁直言主力都是以照顧BB為主,靠積蓄過活,幸好留在家裡就順道省了不少錢,自己過著節制的生活,三餐吃麥皮、雞蛋、番薯,做做運動,不過生BB開支始終很大,他則說:「好彩嘅,原來我個人都可以唔係好大使,我冇得食唔緊要,要畀小朋友食呀嘛,呢樣最緊要。」
強調太太從不是加害者 背負傷痛仍先關心老公感受
把大部分心神、時間都放在家中,難免令人想到是否想彌補太太、修補關係,黎振燁卻否認說:「我唔知坊間嘅人點樣演繹呢件事,我覺得我同我太太,一路都唔係話要講到用修補嚟形容咁誇張,反而其實喺事情發生咗之後,佢一路好擔心我嘅狀態,呢個係真。」他說自己被傳媒影到後便向太太自首,對方第一反應是錯愕,但更多的是替他感到可惜。太太自中學認識黎振燁,過往曾以為他是發明星夢而反對他入行,到後來見證著這個黃毛小子,為了做演員積極追夢,30歲終於成了選美冠軍,彷彿終於找到自己方向,準備迎接璀璨前途……他續說:「跟住突然之間因為自己嘅犯錯,自己嘅過失,令到自己一無所有,其實佢喺嗰個時間係好緊張我嘅感受。」
黎太常常說自己是天蠍座、很強大,黎振燁形容那份強大是不能用言語去比較,「佢真係受傷呀嘛,但佢係強大到,忘記咗自己,唔理自己嘅受傷,而去處理咗我先。」他很想替太太平反一件事,「坊間有啲留言話因為佢,所以令到有咁大件事發生,又乜又物,但係我真係想講,其實佢先係受害者,唔好將佢講到係加害者,佢冇做到任何事情係企圖、直接、間接、主動、被動去傷害我。」
他坦言自己都只不過是個普通人,會介意別人的閒言閒語、評論,甚至乎現在重新走進鏡頭前,也無可避免被重提舊事,的確頗為無奈;他明白要講的人一定會講,不過他就覺得:「我最親近嘅屋企人同埋朋友、我太太,佢哋覺得件事過咗去就得㗎喇,咁就唔需要再講太多,唔需要再咁介懷,我就覺得件事真係過。(你自己用咗幾多時間覺得過去?)實際嘅時間我真係冇計算過,我唔知呀,隨住時間嘅過去我覺得慢慢會淡,但你問係咪即係過咗去,其實我覺得我未。」
萬幸冇離婚 與太太風波後更堅定
經此一役,黎振燁說自己最深切的反省是不要太篤定自己的狀態,有時候你以為事情、過錯一定不會發生在自己身上,但往往可能就是最輕率的時候。他又說:「同埋我覺得最最最最最重要嘅嘢就係,你睇吓依家手頭上有嘅嘢先,你有嗰啲嘢要好好去珍而重之,包括屋企人、太太,特別係小朋友,同埋你嘅朋友,同埋你依家擁有嘅所有嘢。」縱然這一課代價很大,不過他仍然覺得,事情在那個時刻發生,可說是當頭棒喝。他講了幾件好彩的事,例如好彩上天讓他知道嚴重性、帶給他教訓以免事情更覆水難收,而更好彩的,是他仍有個完整的家庭,問是否想過可能有機會要離婚,他坦言:「絕對有啦。」並謂:「你唔知道㗎嘛,你點知道?就算老婆內心有幾強大都好,如果嗰個情況係去到已經係一發不可收拾,可能真係冇咗㗎喇,但係好彩呢一頭家仲喺度。」
經歷風波之後,黎振燁說他與老婆之間的羈絆反而更強,因為在他傷害了太太後,對方仍然處處關顧他的狀態、照顧極其情緒化的他,他知道是非常、極度困難的事,難以用三言兩語形容,使他打從心底裡感謝。早前二人才說起,十幾歲相識到現在,時間已超過生命中的一半長度,以後很難再找到這樣的人,「我人生嘅一半都同佢一齊,好多嘢都太過熟悉對方,唯一一樣嘢我好確定,我相信人生嚟緊點行都好,我知道佢都會同我一齊行,無論條路係點樣行,幾崎嶇,或者幾順暢都好,我知道身邊一定有佢同埋我嘅小朋友。」
為孩子決心不逃避原地再站起:話畀佢哋知做錯要承擔
小朋友20年出世,轉眼間都快4歲,當開始長大就自然會接觸網絡,問到可有想過囝囝上網搜尋爸爸的名字時,見到當年那些負面新聞會如何,黎振燁一早想過,表示:「所以第一樣嘢我要做返啲好嘅新聞,做返啲正經嘢出嚟先,咁嗰樣嘢就可以冇咁強化。」他與太太亦一早商量過,在孩子懂事或知道這件事之前,一定會先告訴他們,而他亦希望兒子可以以此為鑒,領悟到做錯事要承擔後果,「嗱,你有啲事情做咗一定要承擔啲後果,我亦都可以話畀你知,原來係幾困難嘅。我唔怕俾佢知道我……我錯,但係我好怕畀佢哋知道我唔敢企返起身,如果畀佢哋知道我唔敢企返起身嘅,我自己都面對唔到我自己。」
太太心痛老公行錯一步白費多年努力 仍用行動支持自己做演員
黎振燁要重新站在鏡頭前,一點也不易,三、四年沒做過訪問的他,確實有點戰戰兢兢,肢體語言亦明顯睇得出緊張,他坦言事發後的確想過就此退出幕前,不過現在他還是鼓起勇氣再站起來,「我要收埋自己好容易,我要避開所有嘢其實真係好容易,有幾難?但係我要面對或者我要企返起身,係好難,但係為咗小朋友我都會試。」翻查他參選港男時填寫的資料,志向是成為一個出色的演員,到現在這個初心其實從來沒變。大多數人以為他選港男入行,其實早在09年,他已報讀過藝員訓練班,在TVB做了幾年跑龍套、再轉投香港電視,一切都為了能夠成為一個演員,而他亦曾在參選香港先生時說:「失敗之後,我會再爬返起身,再行我嘅事業。」
記者問到,事情發生後,太太會否不想他再做演員、不想他再有機會跟其他女藝人接觸,但竟然完全沒有,請大家別誤會對方。黎振燁說,不論是以往他做演員時,抑或這幾年不在幕前出現都好,太太仍然經常陪他對劇本、討論角色,用行動支持他,「呢幾年你哋見唔到我幕前演出,但其實我自己唔係完全擺低晒啲嘢,我都會睇吓戲,同太太會討論嗰啲角色應該點演,或者討論到如果我演,應該點演。」
亦正因如此,所以當他因犯錯而失去演出機會,甚至有可能把前途斷送時,太太絕對比任何一個人覺得格外可惜,「佢覺得我付出咗咁多嘅努力,付出咗咁多嘅精神去做好我演員嘅工作,但係就係咁樣樣,佢覺得係可惜囉。佢到而家都仲好希望見到我嘅演出,因為喺佢角度,佢覺得我演出嘅工作係做得幾好嘅,所以佢成日都話幾時可以睇到你演戲,好想再睇到你演戲!佢真係覺得,純粹係我真係好愛演戲呢個工作,而唔係什麼想出名嘅人。」
曾獲監製邀復出拍綜藝 因兩個原因推卻
在前幾年與TVB仍有合約的日子,有傳曾有劇組監製找過黎振燁拍劇,他雖然否認,但不諱言曾有綜藝監製找過他,當時他因兩個原因推辭,「我都問過自己好多次,究竟我準備好未,究竟我心態準備好去出現返喺鏡頭面前未呢?我覺得自己都未係好準備到,再加埋照顧小朋友,我就推咗。」他深明要接一個節目,所面對的絕不止廠內的鏡頭,當刻的他的確承受不了那壓力;直到這一兩年,他開始慢慢覺得準備好,公司卻偏再沒有新安排,問到可有試過自己開聲爭取,黎振燁說:「我諗唔到自己憑咩去爭取,譬如珍姐佢肯見我,我覺得已經好好啦,我又唔係啲咩咁特別……什麼Level嘅演員,我覺得已經好好。」
不止一次向珍姐懺悔 曾被看好自覺辜負對方錯愛
是的,在這幾年間,雖然冇工開,但黎振燁原來與高層曾勵珍(珍姐)見過幾次面,對方亦很關心他,甚至曾幫他爭取工作機會,他說:「我都感謝珍姐,多謝你嘅錯愛。(點解會形容為錯愛?)因為我知佢好錫我㗎,我亦都知道佢安排好多工作畀我,但係,自己唔啱,咁就冇辦法。」被問有否曾向珍姐懺悔,黎振燁說自己每次見到珍姐都道歉,珍姐當然有鬧過他,但說得更多的卻是:「你最對唔住嗰個係你自己呀!(咁你覺得你最對唔住係咪自己?)所有所有曾經對我有期望嘅人,當然包括我自己。(太太?)一定係啦,佢都係對我有期望。」
事情發生前,黎振燁的工作機會明顯正逐漸增多,尤其是《是咁的,法官閣下》中的大律師,機場特警的「夠薑」等,問到公司原本是否正捧他上位,他說:「係,有提過吓,有提出過,但係自己唔生性,冇得怪人。」珍姐本來對他寄予厚望,因此也份外痛心,他透露:「甚至乎佢都有講過,佢覺得我得嘅,就算係發生咗件事,佢都仲係覺得我得嘅,咁但係去到依家,有啲事情完結咗就算啦,大家都冇辦法,咁但係我都好感謝珍姐。」除了珍姐外,原來總經理曾志偉都曾經幫手想將合約處理好,惜最終都冇結果,到了月前才有正式答覆,不過都總算讓他放下心頭大石。
盼創造奇蹟再做演員 由低做起或轉職幕後都願意
黎振燁確實曾想過退出、轉行,不過太太就鼓勵他無需勉強逼自己太早下決定,不如一邊照顧小朋友,一邊思索好自己的路向,當問到此階段的想法,攝高枕頭諗過的黎振燁,最想締造出一個奇蹟,「我相信每個人無論咩情況、咩狀態,你依家經歷緊乜嘢都好,其實或多或少都想創造自己嘅一個奇蹟出嚟,我都真係人海茫茫其中一個,但係我好努力,希望真係有機會可以同大家、同我屋企人,同我小朋友去分享我人生嘅奇蹟。(有得拍返戲係咪一個奇蹟?)都係一個奇蹟嚟㗎喇,仲唔係奇蹟呀?你搵我做訪問都係一個奇蹟嚟㗎啦!」黎振燁不怕由低做起、肯做幕後,亦嘗試過寫劇本,有運氣再演出的話,必然會跟過往一樣花最多的心機鑽研角色,那我們即管等待奇蹟發生吧!